
"…micsoda hatalma volt felettem a saját szavaimnak!" A megértés narratív esélyei és korlátai A feleségem történetében

Füst Milán szépprózai életműve az utóbbi időkben ismét az érdeklődés előterébe került, úgy tűnhet, mostanában kezdődik egy Füst-újraolvasási folyamat. Előadásomban Füst „nagyregényének,” az 1942-ben megjelent A feleségem történetének értelmezésére vállalkozom. Narratológiai szempontok alapján, a korábbi szakirodalom egyes megállapításainál pontosabban igyekszem tisztázni a regény narratívájának működésmódját, különös tekintettel a szövegben megjelenő rétegekre, azok időviszonyaira és az első személyű elbeszélés által megkonstruált identitások vizsgálatára. Úgy vélem, ez elengedhetetlen a regény világképének és filozófiai implikációinak megértéséhez.

Dolgozatom fő állítása az, hogy a Störr által kialakított narratíva nem lehet alkalmas számára a világ megértésére, noha ez a narrátor legfőbb célja a szöveg létrehozásával, végső soron tehát az elbeszélő identifikációs kísérlete sem vezet eredményre. Ő maga azonban nem képes ráébredni erre a kudarcra, ez csak az olvasóban fogalmazódhat meg. Vagyis a regény olvasásmódját a störri világmegértés-modell elégtelensége és az ettől eltávolodni igyekvő olvasói alternatívák közötti feszültség szervezi.



